གཞན་ཁྱིམ་བདག་ཡོངས་ལ་གསལ་གདབ་རྒྱུ་ཞིག་ལ་ཡུལ་ཐམས་ཅད་དུ་བྱིས་པ་ལ་སྒྲུང་བཤད་རུང་བ་ཞིག་ཡིན་པ་མ་རེད།དཔེར་ན་ཁྱིམ་བདག་གིས་བྱིས་པ་ཁྲིད་ནས་ཕྱི་ལ་ལྟ་སྐོར་དུ་འགྲོ་སྐབས་རྒྱུན་དུ་མེ་འཁོར་རམ་གནམ་གྲུ་ལ་སྡོད་ཀྱི་ཡོད་པ་ལ།གནས་དེ་དག་ཏུ་སྒྲུང་ཤོད་པ་ཡག་པོ་མེད་པ་རེད།གནམ་གྲུ་དང་མེ་འཁོར་ལ་སོགས་པའི་སྒྲ་ཆེན་པོ་ཡོད་པས་བྱིས་པ་དང་ཁ་བརྡ་བྱེད་པའམ་བྱིས་པ་ལ་སྒྲུང་བཤད་པའི་ཚེ་ན་སྒྲ་ཆེན་པོ་དགོས་ཀྱི་ཡོད་སྟབས་དེས་བྱིས་པ་ཡི་མིད་པ་ལ་གནོད་པ་བཟོ་ཡི་ཡོད་པ་རེད།སྐད་ཀྱི་ཆེ་ཆུང་ཡང་ས་སྟེང་གི་དངོས་པོ་ཐམས་ཅད་དང་འདྲ་བར་ཚད་ཅིག་ཡོད་པ་རེད་ལ་གལ་ཏེ་ཚད་དེ་ལས་བརྒལ་བར་གྱུར་ཚེ་དེ་ལ་གནོད་པ་ཐེབས་སྲིད་པ་ཤ་སྟག་ཡིན་པས་གལ་སྲིད་བྱིས་པ་ཆུང་ངུའི་དུས་ནས་འུར་རྒྱག་པའམ་སྐད་ཆེན་པོ་འདོན་པ་ལ་དགའ་བ་ཞིག་ཡིན་ན་ཁྱིམ་བདག་གི་ཐབས་སྣ་ཚོགས་འཐེན་ནས་འགོག་དགོས་པ་རེད།